[pic] | EVROPSKA KOMISIJA |

Bruselj, 7.7.2010

COM(2010)374 konč.

2010/0200 (NLE)

Predlog

UREDBA SVETA (EU) št. …/…

z dne […]

o možnostih ribolova sardona v Biskajskem zalivu za ribolovno sezono 2010–2011 in o spremembi Uredbe (EU) št. 53/2010

OBRAZLOŽITVENI MEMORANDUM

Uredba Sveta (EU) št. 53/2010[1] za leto 2010 določa celotni dovoljeni ulov (TAC) staleža sardona v Biskajskem zalivu v višini 7 000 ton ter pooblašča Komisijo, da ta TAC prilagodi v skladu z znanstvenimi podatki, zbranimi v prvi polovici 2010.

Ob upoštevanju ciljev skupne ribiške politike, določenih v Uredbi Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike, je ribolovne možnosti treba določiti na podlagi razpoložljivih znanstvenih nasvetov ter z upoštevanjem bioloških in družbeno-ekonomskih vidikov in z zagotavljanjem pravičnega obravnavanja različnih sektorjev ribolova.

Nasveti Znanstvenega, tehničnega in gospodarskega odbora za ribištvo (STECF) z dne [...] julija 2010 v zvezi s staležem sardona v Biskajskem zalivu temeljijo na ribolovni sezoni, ki traja od 1. julija 2010 do 30. junija 2011.

Glede na te nasvete ter za namene ustreznega upravljanja staleža in poenostavitve je primerno določiti nov TAC in kvote za ta stalež v skladu z zgoraj navedenim obdobjem upravljanja. Ker je pooblastilo Komisije, da v skladu z znanstvenimi nasveti prilagodi omejitve ulova tega staleža, omejeno samo na leto 2010, je primerno, da Svet novi TAC določi z ločeno uredbo in ustrezno spremeni Uredbo (EU) št. 53/2010.

Biomasa staleža je po nasvetih STECF ocenjena na okoli 51 350 ton. Ob upoštevanju predloga Komisije z dne 29. julija 2009 za sprejem uredbe o določitvi dolgoročnega načrta za stalež sardona v Biskajskem zalivu in ribištvo, ki izkorišča ta stalež[2], in ob upoštevanju, da presoja vplivov, na kateri temelji ta predlog, predvideva najnovejšo presojo vplivov odločitev na ribolovne možnosti tega staleža, je za ta stalež primerno določiti TAC v skladu s pravilom o ulovih, določenem v tem predlogu. Posledično je treba za ribolovno sezono, ki traja od 1. julija 2010 do 30. junija 2011, določiti TAC v višini 15 600 ton.

V skladu s členom 2 Uredbe (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto[3] je treba opredeliti, v kolikšni meri ukrepi iz te uredbe veljajo za stalež sardona v Biskajskem zalivu.

Svet je naprošen, naj čimprej sprejme ta predlog, da bodo lahko ribiči načrtovali svoje aktivnosti za novo ribolovno sezono.

2010/0200 (NLE)

Predlog

UREDBA SVETA (EU) št. …/…

z dne […]

o možnostih ribolova sardona v Biskajskem zalivu za ribolovno sezono 2010–2011 in o spremembi Uredbe (EU) št. 53/2010

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet mora določiti celotne dovoljene ulove (TAC) glede na ribolovna območja ali skupine ribolovnih območij. Ribolovne možnosti je med države članice treba porazdeliti tako, da se zagotovi relativna stabilnost ribolovnih dejavnosti vsake države članice za vse staleže ali ribolovna območja, in ob upoštevanju ciljev skupne ribiške politike, določenih v Uredbi Sveta (ES) št. 2371/2002 z dne 20. decembra 2002 o ohranjevanju in trajnostnem izkoriščanju ribolovnih virov v okviru skupne ribiške politike[4].

(2) Z Uredbo Sveta (EU) št. 53/2010[5] so določene ribolovne možnosti za leto 2010 za nekatere staleže rib, vključno s staležem sardona v Biskajskem zalivu (cona ICES VIII).

(3) Novi TAC je treba določiti na podlagi razpoložljivih znanstvenih nasvetov in ob upoštevanju bioloških in družbeno-gospodarskih vidikov ter ob zagotavljanju pravičnega obravnavanja različnih ribiških sektorjev. Nasveti Znanstvenega, tehničnega in gospodarskega odbora za ribištvo (STECF) z dne [...] julija 2010 v zvezi s staležem sardona v Biskajskem zalivu temeljijo na ribolovni sezoni, ki traja od 1. julija tekočega leta do 30. junija naslednjega leta.

(4) Za namene ustreznega upravljanja staleža in poenostavitve je primerno določiti nov TAC za ta stalež in kvote držav članic v skladu z obdobjem upravljanja iz točke 3.

(5) Da bi določila večletni načrt za ta stalež, ki bi pokrival to ribolovno sezono in določil pravilo o ulovih za določanje ribolovnih možnosti, je Komisija 29. julija 2009 predstavila predlog Uredbe o določitvi dolgoročnega načrta za stalež sardona v Biskajskem zalivu in ribištvo, ki izkorišča ta stalež[6]. Biomasa staleža je po nasvetih STECF ocenjena na okoli 51 350 ton. Ob upoštevanju predloga Komisije in glede na to, da presoja vplivov, na kateri temelji ta predlog, predvideva najnovejšo presojo vplivov odločitev na ribolovne možnosti tega staleža, je za ta stalež primerno določiti TAC v skladu s pravilom o ulovih, določenem v tem predlogu. Posledično je treba za ribolovno sezono, ki traja od 1. julija 2010 do 30. junija 2011, določiti TAC v višini 15 600 ton.

(6) Zaradi specifičnega okvira in obdobja uporabe je primerno določiti ribolovne možnosti z ločeno uredbo in ustrezno spremeniti Uredbo (EU) št. 53/2010. Za ribištvo naj kljub temu veljajo splošne določbe slednje uredbe, ki zadevajo pogoje uporabe kvot.

(7) V skladu s členom 2 Uredbe (ES) št. 847/96 z dne 6. maja 1996 o uvedbi dodatnih pogojev za upravljanje celotnih dovoljenih ulovov (TAC) in kvot iz leta v leto[7] je treba opredeliti, v kolikšni meri ukrepi iz te uredbe veljajo za stalež sardona v Biskajskem zalivu.

(8) Zaradi začetka navedene ribolovne sezone in za namene letnega poročanja ulovov ta uredba začne takoj veljati in se uporablja od 1. julija 2010. Za iste namene se sprememba ribolovnih možnosti, kot je določena z Uredbo (EU) št. 53/2010, uporablja od 1. januarja 2010.

SPREJEL NASLEDNJO UREDBO:

Člen 1

Ribolovne možnosti za sardona v Biskajskem zalivu

1. Celotni dovoljeni ulov (TAC) in njegova razdelitev med države članice za obdobje od 1. julija 2010 do 30. junija 2011 za stalež sardona v coni ICES VIII, kot je določeno v Uredbi (ES) št. 218/2009, sta (izraženo v tonah žive teže) naslednja:

Vrsta: | sardon Engraulis encrasicolus | Cona ICES: | VIII (ANE/08.) |

Španija | 14 040 | Analitski TAC |

Francija | 1 560 |

EU | 15 600 |

TAC | 15 600 |

2. Za dodelitev ribolovnih možnosti, kot so določene v odstavku 1, in njihovo uporabo veljajo pogoji iz členov 7, 10 in 13 Uredbe (EU) št. 53/2010.

3. Šteje se, da za stalež iz odstavka 1 velja analitski TAC za namene Uredbe (ES) št. 847/96. Uporabljajo se Členi 3(2) in (3) ter 4 navedene uredbe.

Člen 2

Sprememba Uredbe (EU) št. 53/2010

V Prilogi IA k Uredbi (EU) št. 53/2010 se vnos v zvezi z vrsto sardona v coni VIII nadomesti z naslednjim:

„Vrsta: | sardon Engraulis encrasicolus | Cona: | VIII (ANE/08.) |

Španija | 6 300 | Analitski TAC |

Francija | 700 |

EU | 7 000 |

TAC | 7 000 | (1) |

(1) TAC velja od 1. januarja do 30. junija 2010.“ |

Člen 3

Začetek veljavnosti

Ta uredba začne veljati na dan po objavi v Uradnem listu Evropske unije .

Uporablja se od 1. julija 2010, razen člena 2, ki se uporablja od 1. januarja 2010.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 21, 26.1.2010, str. 1.

[2] COM(2009) 399 konč.

[3] UL L 115, 9.5.1996, str. 3.

[4] UL L 358, 31.12.2002, str. 59.

[5] UL L 21, 26.1.2010, str. 1.

[6] COM(2009) 399 konč.

[7] UL L 115, 9.5.1996, str. 3.